Ku bëgg nay bëgg lu baax bañ lu bonam - te am bañum-rus ma te xeeñtu aw banam Te néewi mbóorante te doon ku xuuyi mbéey - setal sa mbóoki xol te nàmp batti péey ŋoyal ca mbicci kaw ga bul jàpp ci pet - moyal barastikook a bàyyi bul di xét Te rendi say mbamb ca pòttox ya te boy - jam ko ca baljat ya te bèccingal ko wéy Te ñàkk paal ku dul ci Yàlla miy boroom - te sàkku bëbbalam , ñeme’g péete ci moom Te buddi say mbémpeñi xol te buddi bóot - sol ca ngënéel ba lépp pendal aki mbóot Te néewi bébbant nde moodi pëppi jëf - di pindi pax yu feese pert bu’ñ la këf Defal bërët te binni ngir yéem sa ayib - sàkku pexem faj ko te pasteefu te jub Defal sa jëf yi pàkkutéef wëlif poñat - lu dee gi bette bette berndeele ko mat Mbewte nga bërgal ko potoxlu pèkki mbég - Génn ci mballi bërjëlug bakkane rik Mbémburi xol di yéene nay mbèll mu set - te banki jëf peek ko te mbaayàlla poñat Berul te bul topp mbaboor mi deel beres - lu bon ci ag mbëbëstënam ci foo ko gis Bul ca deseb batt , faral béel ci lu baax - te bul ca bar sa mbir na bir ci fonk baax Te dagg pàcci panka buural sa kañaan - te daal di buur jëm ci boroom bi daw safaan Te fob sa baag yoor ko ci mbalka mom ngënéel - tanq ca naan te wàcc mbóori xiila-xaal